A4-0156/96

Päätöslauselma Maailman kauppajärjestö WTO:ssa käytävistä kauppaa ja ympäristöä koskevista neuvotteluista

Euroopan parlamentti, joka

- ottaa huomioon työjärjestyksensä 90 artiklan 5 kohdan,

- ottaa huomioon kauppaa ja ympäristöä koskevan 22. tammikuuta 1993 päivätyn päätöslauselmansa ((EYVL C 42, 15.2.1993, s. 246)) ja 24. maaliskuuta 1994 päivätyn päätöslauselmansa, joka koskee GATTin kauppaneuvottelukomitean sopimusta kauppaa ja ympäristöä koskevasta työohjelmasta ((EYVL C 114, 25.4.1994, s. 35)), sekä 14. joulukuuta 1994 päivätyn päätöslauselmansa, joka koskee Uruguayn kierroksella (1986-1994) käytyjen monenvälisten kauppaneuvottelujen tulosten hyväksymistä (KOM(94)0143 - C4- 0160/94 - 94/0114/CNS)) ((EYVL C 18, 23.1.1995, s. 61)),

- ottaa huomioon YK:n ympäristö ja kehityskonferenssin UNCED:n johtopäätökset ja Agenda 21:n kaupan ja ympäristön osalta,

- ottaa huomioon GATTin ministerineuvoston 14. huhtikuuta 1994 Marrakeschissa tekemän päätöksen perustaa kauppaa ja ympäristöä käsittelevä WTO-komitea, jonka on määrä kymmenen kohtaa käsittävän työohjelman perusteella esittää joulukuussa 1996 pidettävälle ministerikokoukselle konkreettisia ehdotuksia sopimuksista, jotka edistäisivät kansainvälisen kaupan vapauttamista koskevien pyrkimysten ja kestävän ympäristösuojelupolitiikan yhteensovittamista,

- ottaa huomioon taloudellisten ulkosuhteiden valiokunnan 23. marraskuuta 1995 järjestämän Maailman kauppajärjestöä koskevan julkisen kuulemistilaisuuden, jossa WTO:n edustajat informoivat valiokuntaa asiaa koskevien neuvottelujen tilasta,

- ottaa huomioon, että kauppaa ja ympäristöä käsittelevä WTO:n komitea aikoo esittää suositustensa pääperiaatteet ministerikokoukselle 28. toukokuuta 1996,

- ottaa huomioon taloudellisten ulkosuhteiden valiokunnan mietinnön ja ympäristö-, terveys- ja kuluttajansuojavaliokunnan lausunnon (A4-0156/96),

1. Toteaa, että WTO:n komitean työohjelma suurelta osin vastaa Euroopan parlamentin edellä mainitussa 24. maaliskuuta 1994 antamassa päätöslauselmassa muotoilemia vaatimuksia;

2. Pahoittelee kuitenkin, että joitakin sen 22. tammikuuta 1993 ja 24. maaliskuuta 1994 antamien edellä mainittujen päätöslauselmien sisältämiä vaatimuksia ei ole otettu huomioon, esim. vaatimusta WTO- ympäristöneuvostosta, vaatimusta kaikkien GATT/WTO-paneelin päätösten lykkäämisestä kunnes GATT-artikla XX on tarkistettu, vaatimusta täydellisestä GATT-ministerikokouksen toimintaohjelmasta UNCED-konferenssin seurannan järjestämiseksi ja vaatimusta kehitysavun lisäämisestä korvauksena ympäristölausekkeista;

3. Vaatii painokkaasti sekä kansainvälistä kauppaa koskevien tavoitteiden että tehokkaiden ympäristönsuojelutoimien yhdenmukaista ja samanaikaista kehittämistä erityisesti lisäämällä neuvotteluja ja parantamalla koordinointia ja tietojenvaihtoa kansainvälisten kauppa- ja ympäristöjärjestöjen ja -välineiden välillä sekä niiden maiden välillä, joita nämä toimet koskevat, jotta keskinäinen yhteisymmärrys ja asiaan liittyvien vastaavien etujen ja periaatteiden huomioon ottaminen lisääntyisivät;

4. Vaatii komissiota pyrkimään toukokuussa pidettävässä tilannekatsauksessa saamaan aikaan konkreettisia ja merkittäviä tuloksia Singaporen kokousta varten sen lisäksi, että siellä pelkästään vahvistettaisiin WTO:n kauppa- ja ympäristökomitean (CTE) olemassaolo ja nykyinen työohjelma.

5. Vaatii sen vuoksi, että toukokuun tilannekatsauksessa saavutetaan huomattavaa edistystä Singaporen kokousta ajatellen seuraavissa kysymyksissä:

- kansainvälisesti sovittujen monenvälisten ympäristösopimusten (MEAS) hyväksyminen,

- WTO:n menettelyjen avoimuuden lisääminen, mukaan lukien valtioista riippumattomien järjestöjen ja muiden asiantuntijoiden osallistuminen WTO-sopimuksen V artiklan mukaisesti,

- vapaaehtoiset ja syrjimättömät ympäristömerkki-järjestelmät,

- kiistojenratkaisumenettelyt, joissa otetaan huomioon sekä kaupallisia että ympäristöalan välineitä koskevat määräykset,

- WTO:n ja kansainvälisten ympäristötoimistojen välisen yhteistyön ja yhteydenpidon parantaminen - erityisesti CTE:n tarkastelun alaisissa kysymyksissä - esimerkiksi yhteisen konferenssin avulla;

6. Tunnustaa lisäksi, että ympäristöverotuksessa ja kotimaassa kiellettyjen tuotteiden viennissä ulkomaille on havaittavissa kehitystä, joka voi johtaa joulukuussa 1996 pidettävälle ministerikokoukselle tehtäviin konkreettisiin ehdotuksiin;

7. On kuitenkin huolestunut siitä, ettei muita aloja koskevissa neuvotteluissa ole vielä onnistuttu lähentämään eri näkökantoja toisiinsa; erityisesti teollisuusmaiden ja kehitysmaiden välisen suhteen osalta ministerikokouksen on tehtävä selkeitä päätöksiä ottaen huomioon kaupan ja ympäristön välinen suhde;

8. Tunnustaa, että kehitysmaiden etuihin (erityisesti markkinoille pääsyyn) on kiinnitettävä erityistä huomiota, varsinkin lisäämällä kotimaassa kiellettyjen tavaroiden ilmoittamiseen ja arviointiin liittyvää avoimuutta, jotta ymmärrys ja luottamus kansainvälisen kauppa- ja ympäristölainsäädännön kehittymistä kohtaan lisääntyisi;

9. Kehottaa kaikkia WTO:n sopimusosapuolia yhteensovittamaan vuonna 1996 Singaporessa pidettävän WTO-konferenssin esityslistan valmistelun siten, etteivät maailmankaupassa toteutettavat ympäristölausekkeet johda uuden protektionismin syntymiseen;

10. Vaatii uutta kansainvälistä kilpailujärjestelmää, jolla erityisesti monikansalliset yritykset saadaan ottamaan ympäristönäkökohdat huomioon maailmankaupassa;

11. Pitää tervetulleena komission äskeistä aloitetta monenvälisten ympäristönsuojelusopimusten (MEA), mukaan lukien kaikki niiden sisältämät suojeluoikeudet ja sopimusmääräykset, integroimisesta WTO:hon ja puoltaa tässä yhteydessä GATT-artiklan XX uudelleenmuotoilemista ja täydentämistä;

12. Katsoo, että kauppaa rajoittavia toimia voidaan käyttää myös monenväliseen ympäristösuojelusopimukseen kuulumatonta maata vastaan, mikäli kyseinen maa toimii MEA:n tavoitteiden vastaisesti ja saa siitä kohtuutonta kaupallista etua ja vaarantaa siten MEA:n täytäntöönpanon sopimusosapuolten alueella;

13. Vastustaa toisaalta toispuolisia tuontirajoituksia, joilla pyritään saamaan käyttöön omia kansallisia ympäristönsuojelunormeja kolmansissa maissa tapahtuvissa tuotantoprosesseissa ja -menetelmissä myös silloin, kun tuotantoon ei osallistu eurooppalaisia, amerikkalaisia tai japanilaisia yrityksiä tai niiden tytäryhtiöitä eikä vastaavaa MEA-sopimusta ole olemassa;

14. Viittaa tässä yhteydessä sovittelumenettelyn säännösten suureen merkitykseen ja puoltaa sitä, että kauppaa rajoittavia toimia koskevat riidat käsitellään MEA:n pohjalta WTO:n sovittelumenettelyssä, jota myös täytyy uudistaa siten, että siinä kauppapoliittisten faktojen lisäksi otetaan huomioon myös ympäristöpoliittiset faktat;

15. Pyytää komissiota Geneven neuvottelujen aikana kiinnittämään huomiota siihen, etteivät mahdolliset WTO:ssa tehtävät sopimukset ole ristiriidassa EU:n ympäristönsuojelupoliittisten toimien kanssa, erityisesti ympäristömerkinnän osalta

16. Pitää tarpeellisena, että WTO:n komitea tutkii lisääntyvän kaupan ja kasvavan ympäristönkuormituksen väliset perustavanlaatuiset suhteet, erityisesti ottaen huomioon näihin liittyvän liikenteen määrän ja energian kulutuksen:

17. Viittaa siihen, ettei vaatimus yksittäisten valtioiden ympäristönsuojelumääräysten avoimuudesta koske vain WTO:n jäsenmaiden hallitusten välisiä suhteita vaan WTO-sopimuksen V artiklan mukaan myös kansalaisjärjestöjä, joilla ympäristönsuojelun alalla on erityinen merkitys; toteaa jälleen kerran olevansa hyvin pettynyt siihen, ettei WTO ole edistynyt WTO-sopimuksen V artiklan täytäntöönpanossa, mukaan lukien yhteistyö parlamenttien kanssa;

18. Pyytää komissiota pyrkimään siihen, että kansalaisjärjestöille annetaan mahdollisuus tuoda esiin ympäristönsuojelua koskeva asiantuntemuksensa ja että niitä kuullaan ennen WTO:n kauppa- ja ympäristökomitean neuvotteluja;

19. Pyytää komissiota sen WTO:sta vastuullisen komitean kautta tiedottamaan parlamentille välittömästi ja perusteellisesti WTO-komitean 28. toukokuuta 1996 pidettävän kokouksen tuloksista;

20. Pyytää neuvostoa kuulemaan parlamenttia hyväksyntämenettelyn mukaisesti kauppaa ja ympäristöä koskevien WTO-sopimusten solmimisesta;

21. Kehottaa puhemiestään välittämään tämän päätöslauselman neuvostolle, komissiolle ja WTO:n pääsihteeristölle.